**คุณสมบัติของผู้สมัครเข้าร่วมโครงการ**

ณ วันที่ 24 มีนาคม 2568 ผู้สมัครต้องมีคุณสมบัติ ดังต่อไปนี้

1. มีสัญชาติไทย
2. อายุไม่เกิน 19 ปี
3. มีที่อยู่ตามทะเบียนบ้านอยู่ในอำเภอใดอำเภอหนึ่งของประเทศไทย ต่อเนื่องเป็นระยะเวลาไม่น้อยกว่า 1 ปี กรณีย้ายที่อยู่ไม่ถึง 1 ปี ให้ยึดที่อยู่เดิมก่อนหน้าที่อาศัยต่อเนื่องเป็นระยะเวลาไม่น้อยกว่า 1 ปี
4. เป็นนักเรียน นิสิต หรือนักศึกษา ที่ศึกษาอยู่ในสถานศึกษาภายในประเทศ ในปีการศึกษา 2567 ระดับมัธยมศึกษาตอนปลาย ประกาศนียบัตรวิชาชีพ ประกาศนียบัตรวิชาชีพชั้นสูง ชั้นปีที่ 1 หรือระดับปริญญาตรี ชั้นปีที่ 1 หรือเทียบเท่า
5. คะแนนเฉลี่ยสะสมรวม 2 ภาคการศึกษาล่าสุด ไม่ต่ำกว่า 2.50 (ในระบบการวัดผลที่คิดคะแนนให้ A=4, B=3, C=2, D=1, E หรือ F=0) หรือร้อยละ 62.5
6. คะแนนเฉลี่ยสะสมวิชาภาษาอังกฤษ 2 ภาคการศึกษาล่าสุด ไม่ต่ำกว่า 3.00 (ในระบบการวัดผลที่คิดคะแนนให้ A=4, B=3, C=2, D=1, E หรือ F=0) หรือร้อยละ 75
7. มีความประพฤติดี โดยมีหนังสือรับรองจากสถานศึกษาหรืออาจารย์ที่ปรึกษา หรือครูประจำชั้น

มีสุขภาพแข็งแรงทั้งร่างกายและจิตใจ ไม่เป็นโรคอันอาจเป็นอุปสรรคต่อการศึกษา หรือเป็นโรคติดต่อที่เป็นอุปสรรคต่อการปฏิบัติงาน และไม่เป็นคนไร้ความสามารถ

**เอกสารประกอบการพิจารณาคัดเลือกผู้สมัครเข้าร่วมโครงการ**

1. รูปถ่ายหน้าตรง ไม่สวมหมวก ไม่สวมแว่นตา พื้นหลังไม่มีลวดลาย ถ่ายไว้ไม่เกิน 1 ปีนับถึงวันเปิดรับสมัคร
2. สำเนาบัตรประชาชนและทะเบียนบ้านของผู้สมัคร
3. สำเนาบัตรประชาชนและทะเบียนบ้านของบิดามารดา หรือผู้ปกครองที่ให้การอุปการะเลี้ยงดู
4. หนังสือยินยอมจากบิดามารดา หรือผู้ปกครองที่ให้การอุปการะเลี้ยงดู
5. สำเนาระเบียนแสดงผลการเรียน 2 ภาคการศึกษาล่าสุด
6. หนังสือรับรองสถานภาพการเป็นนักเรียน นิสิต นักศึกษา หรือหนังสือรับรองการจบการศึกษา
7. หนังสือรับรองความประพฤติจากสถานศึกษา อาจารย์ที่ปรึกษา หรือครูประจำชั้น
8. ประกาศนียบัตรหรือเอกสารแสดงถึงความสำเร็จในกิจกรรมที่เกี่ยวข้องกับเทคโนโลยีดิจิทัล (ถ้ามี)
9. วีดีโอแนะนำตัวเอง เล่าประสบการณ์ ความรู้ความสามารถ เป้าหมาย และความคาดหวังในการเข้าร่วมโครงการ เป็นภาษาอังกฤษ ความยาวไม่เกิน 2 นาที ได้ยินเสียงพูดชัดเจน ไม่มีเสียงรบกวน และเห็นใบหน้าผู้สมัครชัดเจน
10. เอกสารอื่น ๆ (ถ้ามี) เช่น สำเนาหลักฐานการเปลี่ยนชื่อ - นามสกุล ผลการทดสอบภาษาอังกฤษหรือภาษาต่างประเทศอื่น ๆ

**หลักเกณฑ์การพิจารณา**

1. การพิจารณาสำหรับการประกาศผลรอบที่ 1 สัดส่วนคะแนน

1) คะแนนเฉลี่ยสะสม ร้อยละ 10

2) คะแนนเฉลี่ยสะสมวิชาภาษาอังกฤษ ร้อยละ 20

3) ประสบการณ์และความสำเร็จด้านดิจิทัล ร้อยละ 30

4) การนำเสนอทักษะและทัศนคติผ่านสื่อวีดีโอ ร้อยละ 40

1. การพิจารณาสำหรับการประกาศผลรอบที่ 2 สัดส่วนคะแนน

1) ผลสอบภาษาอังกฤษ ร้อยละ 50

2) ผลสอบทักษะด้านดิจิทัลระดับพื้นฐาน ร้อยละ 50

1. การพิจารณาสำหรับการประกาศผลรอบที่ 3 สัดส่วนคะแนน

1) ผลสอบทักษะด้านดิจิทัลระดับกลาง ร้อยละ 100

1. การพิจารณาประกาศผลผู้ได้รับการคัดเลือกผ่านการสัมภาษณ์ สัดส่วนคะแนน

1) ทัศนคติ ร้อยละ 20

2) ปฏิภาณไหวพริบในการแก้ไขปัญหา ร้อยละ 20

3) การสื่อสาร ร้อยละ 20

4) ความคิดเชิงวิเคราะห์ ร้อยละ 20

5) บุคลิกภาพ ร้อยละ 20

**แนวทางการคัดเลือกผู้สมัครเข้าร่วมโครงการ**

1. ผู้สมัครเข้าร่วมโครงการต้องมีคุณสมบัติครบถ้วนตามประกาศนี้ โดยคณะกรรมการฯ จะพิจารณาประกาศผลผู้ผ่านการคัดเลือกในรอบที่ 1 จากเอกสารประกอบการพิจารณาและวีดีโอแนะนำตัว
2. ผู้สมัครเข้าร่วมโครงการที่ได้รับการประกาศรายชื่อเป็นผู้ผ่านการคัดเลือกในรอบที่ 1 จะต้องดำเนินการสอบภาษาอังกฤษและทักษะดิจิทัลระดับพื้นฐานผ่านแพลตฟอร์มที่คณะกรรมการฯ กำหนด โดยผู้สมัครเข้าร่วมโครงการที่ได้คะแนนสูงสุดในรอบนี้สามอันดับของแต่ละอำเภอ/เขตจะได้รับการประกาศรายชื่อเป็นผู้ผ่านการคัดเลือกในรอบที่ 2
3. ผู้สมัครเข้าร่วมโครงการที่ผ่านการคัดเลือกในรอบที่ 2 จะต้องดำเนินการสอบวัดระดับทักษะดิจิทัลระดับกลางผ่านแพลตฟอร์มที่คณะกรรมการฯ กำหนด โดยผู้สมัครเข้าร่วมโครงการที่ได้คะแนนสูงสุดในรอบนี้ของแต่ละอำเภอ/เขตจะได้รับการประกาศรายชื่อเป็นผู้ผ่านการคัดเลือกในรอบที่ 3 โดยผู้สมัครเข้าร่วมโครงการที่ได้คะแนนสูงสุดในลำดับที่สองและสามจะได้รับการประกาศรายชื่อเป็นตัวแทนสำรองของอำเภอ/เขตตามลำดับ
4. ผู้สมัครเข้าร่วมโครงการที่ผ่านการคัดเลือกในรอบที่ 4 จะต้องเข้าสู่กระบวนการกำหนดประเทศ/พื้นที่ ด้วยวิธีการจับสลากในวัน เวลาและสถานที่ที่คณะกรรมการฯ กำหนด
5. ผู้สมัครเข้าร่วมโครงการจะต้องเข้ารับการคัดเลือกด้วยวิธีการสัมภาษณ์ กับคณะกรรมการคัดเลือกด้วยวิธีการสัมภาษณ์รายประเทศ/พื้นที่ตามที่ได้ทำการจับสลากไป และในกรณีที่ประเทศ/พื้นที่ใดมีหลายหลักสูตร คณะกรรมการคัดเลือกฯ จะเป็นผู้กำหนดหลักสูตรตามความเหมาะสมของผู้สมัครเข้าร่วมโครงการ
6. ในกรณีมีผู้สละสิทธิหรือไม่ผ่านการคัดเลือกด้วยวิธีการสัมภาษณ์ จะให้สิทธิในการรับการคัดเลือกแก่ตัวแทนสำรองของอำเภอ/เขตตามลำดับ
7. ในกรณีที่ไม่มีผู้สมัครเข้าร่วมโครงการในอำเภอ/เขตใด จะให้สิทธิในการรับการคัดเลือกแก่ตัวแทนสำรองของอำเภอ/เขตอื่น ตามลำดับคะแนนการสอบวัดระดับทักษะในข้อ 4.3
8. ในกรณีที่พบว่าในกระบวนการจัดลำดับคะแนนของผู้สมัครเข้าร่วมโครงการมีคะแนนเท่ากันตั้งแต่สองคนขึ้นไป หรือกรณีอื่นใดนอกเหนือจากประกาศนี้ ให้คณะกรรมการฯ กำหนดแนวทางการคัดเลือกเพิ่มเติม เพื่อให้เกิดการพิจารณาที่โปร่งใสและเป็นธรรม และการพิจารณาของคณะกรรมการฯ ถือเป็นที่สิ้นสุด

**เงื่อนไขและข้อผูกพันของผู้เข้าร่วมโครงการ**

1. ผู้เข้าร่วมโครงการจะต้องทำสัญญาเพื่อเป็นพนักงานกลุ่มเยาวชนของสำนักงานฯ ตลอดระยะเวลาโครงการ
2. ผู้เข้าร่วมโครงการจะได้รับการสนับสนุนเพื่อร่วมกิจกรรมของโครงการในแต่ละประเทศ/พื้นที่ที่กำหนดโดยไม่มีค่าใช้จ่าย และจะได้รับการสนับสนุน รวมถึงค่าใช้จ่ายอื่นที่จำเป็นสำหรับการดำรงชีวิตอยู่ในต่างประเทศ
3. ผู้เข้าร่วมโครงการต้องปฏิบัติตามเงื่อนไขหรือข้อผูกพันในการเข้าร่วมโครงการตามที่สำนักงานฯ กำหนดไว้เป็นการเฉพาะ
4. หากตรวจสอบว่าผู้เข้าร่วมโครงการไม่ปฏิบัติตามเงื่อนไขหรือข้อผูกพันในการเข้าร่วมโครงการคณะกรรมการฯ มีสิทธิระงับหรือยุติสถานะผู้เข้าร่วมโครงการ

**ข้อปฏิบัติในการเข้าร่วมโครงการ**

1. ผู้เข้าร่วมโครงการต้องปฏิบัติตนให้เหมาะสมในฐานะตัวแทนของประเทศไทย และรักษาชื่อเสียงของประเทศ
2. ผู้เข้าร่วมโครงการต้องไม่แสดงความคิดเห็นหรือกระทำการใด ๆ ที่อาจก่อให้เกิดความเสียหายต่อโครงการ สำนักงานฯ หรือความสัมพันธ์ระหว่างประเทศ
3. ผู้เข้าร่วมโครงการต้องเข้าร่วมกิจกรรมตลอดระยะเวลาโครงการ และปฏิบัติตามกฎระเบียบข้อบังคับของสำนักงานฯ และสถานศึกษา
4. ผู้เข้าร่วมโครงการต้องจัดทำผลการเข้าร่วมกิจกรรมต่าง ๆ ภายในโครงการในรูปแบบคลิปวีดีโอ ตามรายละเอียดและระยะเวลาที่คณะกรรมการฯ ประกาศกำหนด เพื่อรายงานต่อคณะกรรมการฯ
5. ผู้เข้าร่วมโครงการต้องเผยแพร่คลิปวีดีโอผลการเข้าร่วมกิจกรรม ตามรายละเอียดในข้อ 6.4 เพื่อสื่อสารและสร้างแรงบันดาลใจแก่เยาวชนและประชาชน ในการยกระดับหรือเพิ่มพูนทักษะ

**การระงับหรือยุติสถานะผู้เข้าร่วมโครงการ**

ผู้เข้าร่วมโครงการจะถูกระงับหรือยุติสถานะผู้เข้าร่วมโครงการในกรณีดังต่อไปนี้

1. ได้รับการลงโทษเนื่องจากกระทำผิดกฎระเบียบของสถานศึกษาหรือกฎหมาย
2. มีความประพฤติไม่เหมาะสมกับการเป็นผู้ได้รับคัดเลือกเข้าร่วมโครงการ เช่น ไม่ปฏิบัติตนอยู่ในกรอบของศีลธรรมและวัฒนธรรมอันดีงามของสังคมไทย ทั้งก่อนหรือระหว่างการเข้าร่วมโครงการ
3. ไม่ปฏิบัติตามเงื่อนไขในการเข้าร่วมโครงการ
4. หลีกเลี่ยง ละเลยการรายงานตัว การปฐมนิเทศ การอบรม และการทำสัญญาตามที่สำนักงานฯ กำหนด
5. ขาดการติดต่อกับพี่เลี้ยงในระหว่างเข้ารับการพัฒนาทักษะในหลักสูตรเกิน 1 วัน หรือตามที่สำนักงานฯ กำหนด
6. พบว่าให้ข้อมูลประกอบ หลักฐานเอกสารอันเป็นเท็จ ทั้งก่อนหรือระหว่างการเข้าร่วมโครงการ

คณะกรรมการฯ สามารถวินิจฉัยให้ระงับหรือยุติสถานะการเข้าร่วมโครงการ และตัดสิทธิ การเข้าร่วมโครงการในปีต่อ ๆ ไปได้